钦定古今图书集成/方舆汇编/职方典/第1261卷 > 《楚望临睨仰止三亭记》袁申儒
## 钦定古今图书集成/方舆汇编/职方典/第1261卷 > 《楚望临睨仰止三亭记》袁申儒

楚在春秋时与晋长雄。子女玉帛、羽毛、齿革波及晋国者，皆楚人之馀章华、阳台、清宫、云梦，皆游观之所，
则楚之富美者可见矣。常德亦楚地，自汉以来不得
为通都。由唐而纵横割据，或沦盗区，或混战地，境别
土，断而居者无常心。时序变迁，物华更代，凡托水竹
木石以合廛里之聚，适阴阳之性而遂室家之乐者，
皆废弃不暇为矣。郡有德山，瞰江近城，或者即为鱼
群虾侣，沉钩横棹，盟鸥宿鹭，去来无迹，而闲夫野客
目为之凝也。江阔流缓，风回波细，飞帆去橹，舒徐上
下，而骚人逸士神为之往也。平坛幽祠，皮冠叶衣，遗
像有严，清风可挹，而高人隐士心与之俱也。虽纵凡
花异木之采撷，名苑美囿之徜徉，雕轩华辔之驰轧，
而男洁巾履，女新簪珥，亦聊以酬时序而接物华也。
夫使一郡之民有乐乎此，则推食助伊蒲之供，捐金
补梵宫之阙，不以游观自利，而释氏子亦因以利焉，
庸何伤哉！迺若佥、宪二使者，与郡太守于此而参会，
旌旗车马萃焉，胥曹舆台从焉，自一而三，为数弘矣。
官僚众多，休沐有暇，或携家人，或聚同好，承事左右，
其徒繁矣。因山而假息于寺，炊爨而刍粮饩廪，征之
器具需用，索之寺不胜扰，僧不得宁矣。申儒谓胜地
不可不至也，至其地而蒙患于寺，不可也。山陬有亭，
旧扁“楚望”，载在《图志》。沅水演迤，阳山雄峙，临枉渚以
想朝发，望秦城而慨秋绿，游观之最也。中更新名，江
山平远，而移楚望于旧亭之旁，非矣。未几易名云深，
而楚望之名遂泯，非之甚矣。幸而墨本未泯，寺有藏
焉。申儒与太守许公捐金，俾主僧介山之中，度地于
善卷坛之西，平坡砻石，以亭其上，扁“楚望旧名。”台府
交会，寮采群集，虽斾旗猎猎，呵卫憧憧，而舟舣舆登，
层级平坦，距寺既远，来者无干，则寺之蒙患，于是乎
可废。寺固利也，彼游者亦利焉。初游艇舣寺前，洑洄
澎湃，曾不宁止，今亭前有石分流，而舟不荡矣。初游
盖于寺前入山，径狭棘丛，崎岖陟降，今自亭前趋《善
卷坛》，而路省半矣。又即善卷坛前，临江迫崖，别为亭，
名“临睨《善卷坛》。”云深之间又为亭名“仰止”而行有憩，
梅、桃、茶、桂、芙蓉、橘奴，夹道分植，寓目者无“蓝缕”之叹，
行迈之悔矣。舍旁设庖厨器具，携酒肴者无徒行之
劳，途穷之恨矣。均是江也，均是山也，三亭分列，地异
景殊。且以见释氏子不专于自利，而亦有以利人；游
子步履不疲于过劳，而亦有以求逸。在官不以登览
便己而伤惠，居乡不以行乐无地而自狭，虚无流连，
其无讥与？虽然，在官事游观，又使民从游观，非政也。
至“为民上而乐”民之乐，《孟子》盖尝言之。况黔为穷楚，
远而来仕者兴怀土之思，伏而处奥者发居陋之叹。
苏公记多景楼，欧公记醉翁亭，彼土地所宜皆蕃芜
也，犹卷卷如是，千载同一意也。则消其鄙吝，合其会
通，民情适则民志定，民志定则善心作矣，又岂止“乐”
而已哉。